Vuê e je la Zornade internazionâl de lenghe mari.
La ricorence, proclamade de bande de Conference Gjenerâl de UNESCO ae fin dal 1999, e à chê di promovi il valôr de diversitât linguistiche e soredut il dirit di imparâ e di doprâ la lenghe proprie.
La rilevance de dimension dai dirits linguistics in cheste iniziative e salte fûr a clâr inte date sielzude de UNESCO, stant che ai 21 di Fevrâr al cole l’inovâl di une grande manifestazion fate tal 1952 dai students de Universitât di Dhaka a pro dal ricognossiment de lenghe bengalese (‘bangla’) tant che lenghe uficiâl.
Tra lis altris, in chê dì diviers manifestants a forin copâts de bande des fuarcis di polizie dal Pakistan, che in chê volte al cjapave dentri ancje il Bangladesh, deventât indipendent dome tal 1971.
Il teme specific de Zornade di chest an al ven sclarît dal sproc «Inclusive Education through and with Languages – Languages Matter» (La educazion inclusive cu lis lenghis e in graciis des lenghis – Lis lenghis a valin). L’argoment al è di une atualitât mostre, in particolâr chi di nô e tes scuelis inmaladis di friulanofobie e «monalinguismo».
Su chest cantin, o regjistrin cuntune cierte sodisfazion – stant che tal nestri piçul i vevin domandât ancje nô al guvier regjonâl che al disès alc – la cjolte di posizion de assessore regjonâl Panariti, daûr des sôs declarazions fatis ae Vita Cattolica.
O speravin che e fasès sintî la sô vôs za prime, ma – cemût che si dîs – alc al è alc… e nol è mai masse tart… cu la sperance che dopo des peraulis a rivin ancje i fats.
Une biele notizie che e tocje lis scuelis dal Friûl, la lenghe furlane e plui in gjenerâl lis lenghis che si doprin in cheste part dal mont e je la scree de Lavagne Plurilengâl, rêt di istituzions culturâls e scolastichis di chenti che si dan adun cun chê di promovi il plurilinguisim e la tutele de lienghe furlane cuntune vision multiculturâl e europeane.
Dutis lis informazions in cont di chest progjet si cjatin alì dal sît istituzionâl e su Facebook.
In Friûl e inaltrò: Buine Zornade internazionâl de lenghe mari! A dutis e a ducj!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn